Man wat stiefdogters verkrag eers later gevonnisArgieffoto. Die vonnisverrigtinge van die saak teen die 51-jarige man van Randfontein, wat skuldig bevind is dat hy sy twee stiefdogters verkrag het, is Donderdag in die hooggeregshof in Johannesburg uitgestel. Regter Cassim Moosa het aan die man gesê die hof sal van Vrydag af op reses wees en daarom sal sy vonnisverrigtinge nie Dinsdag kan voortgaan soos beplan nie. Die man is in Februarie skuldig bevind op aanklagte dat hy sy twee stiefdogters verkrag en onsedelik aangerand het. Een van die dogters was 11 jaar oud toe die onsedelike aanranding begin het en haar suster was 7 jaar oud. Die man se naam kan nie bekendgemaak word nie om die identiteit van sy stiefdogters te beskerm. Adv. Rolene Bester, die staatsaanklaer, het tydens die man se vorige verskyning gesê ŉ lewenslange vonnis sal gepas wees vir die misdade wat die man gepleeg het. “Die gevolge van wat hy gedoen het, sal vir generasies lank nog ŉ impak hê,” het Bester gesê. Sy het bygevoeg een van die dogters het gesê seksuele omgang op ŉ vroeë ouderdom was vir haar normaal en dit het daartoe gelei dat sy losbandig geraak het ná die mishandeling deur haar stiefpa. Die man sal op 11 Mei gevonnis word.